Austatud Riigikogu! Alustame täiskogu V istungjärgu 6. töönädala neljapäevast istungit. Kas on soovi üle anda eelnõusid või arupärimisi? Jah, on. Esimesena palun Külliki Kübarsepp!
Hea aseesimees! Head saabuvat vabariigi aastapäeva teile kõigile! Sellega seoses on paslik meelde tuletada, kui olulised on meie jaoks inimesed. Seetõttu algatab Vabaerakonna fraktsioon haldusreformi seaduse muutmise seaduse eelnõu, mille sisu on see, et käesoleval aastal ehk vabariigi 100. sünnipäeva eel on riigil väga suur ülesanne: haldusreform edukalt ellu viia. Vabatahtlik osa on lõppenud, juhtroll on valitsuse käes, aga praegune seadus on natukene jäik ega lase valitsusel paindlik olla ja arvestada rohkem inimeste enda soove, mis puudutavad nende loomulikku elukeskkonda, töö- ja haridusasutuste, kultuurikeskuste olemasolu. Seetõttu oleme oma ettepaneku nimetanud hellitavalt külade enesemääramise eelnõuks. Selle sisu on see, et nii kodanikualgatusi kui ka küsitluste tulemusi arvestades on valitsusel võimalik otse otsuseid langetada juhtudel, kui üks küla või mitu küla tahaksid liituda omavalitsusega, millega neil on ühine piir. Loodan, et see abimeede annab valitsusele hea võimaluse olla paindlikum ja rohkem näoga inimeste poole. Aitäh!
Barbi Pilvre, palun!
Hea juhataja! Lugupeetud riigikogulased! Soovin anda üle loomakaitseseaduse ja looduskaitseseaduse muutmise seaduse eelnõu, millega kümneaastase üleminekuperioodi jooksul keelustataks karusloomakasvatus Eestis. Eelnõu algatajaid on kokku 14: Sotsiaaldemokraatlikust Erakonnast mina, Barbi Pilvre, Marianne Mikko, Hardi Volmer, Hannes Hanso, Rainer Vakra, Inara Luigas ja Eiki Nestor, Keskerakonnast Heimar Lenk, Jaanus Karilaid ja Oudekki Loone ning Reformierakonnast Lauri Luik, Liina Kersna, Heidy Purga ja Eerik-Niiles Kross. Eelnõu mõte on eetilistel kaalutlustel üleminekuajaga keelustada üksnes karusnaha eesmärgil kasvatatavate loomade kasvatamine Eestis. See ei puuduta lihaloomi. Aitäh!
Järgmisena palun Helmen Kütt!
Lugupeetud eesistuja! Austatud kolleegid! Riigikogu sotsiaalkomisjoni nimel annan üle Riigikogu otsuse "Eesti Haigekassa nõukogu liikme tagasikutsumine ja uue liikme nimetamine" eelnõu. Tulenevalt Eesti Haigekassa seaduse §-st 8 on haigekassa kõrgeim organ haigekassa nõukogu. Nõukogul on 15 liiget ja eelmainitud seaduse § 9 lõikes 2 sätestatakse, et sotsiaalkomisjoni ettepanekul nimetab Riigikogu oma liikmete hulgast ühe nõukogu liikme. Lisaks sellele kuuluvad sinna ex officio veel tervise- ja tööminister, rahandusminister ja Riigikogu sotsiaalkomisjoni esimees. Sotsiaalkomisjon palus Riigikogu fraktsioonidel esitada oma kandidaadid haigekassa nõukogu liikme kohale. Eesti Reformierakonna fraktsioon tegi sotsiaalkomisjonile ettepaneku nimetada nõukogu liikmeks Maris Lauri. Teised Riigikogu fraktsioonid ettepanekuid ei esitanud. Sotsiaalkomisjon otsustas oma 20. veebruari istungil konsensusega teha ettepaneku nimetada Eesti Haigekassa nõukogu liikmeks Riigikogu liige Maris Lauri ja esitada vastav Riigikogu otsuse eelnõu. Seda me nüüd ka teeme. Suur aitäh teile!
Olen Riigikogu juhatuse nimel vastu võtnud kolm eelnõu. Riigikogu juhatus otsustab nende edasise menetlemise Riigikogu kodu- ja töökorra seaduse alusel. Palun teeme nüüd kohaloleku kontrolli! Kohalolijaks registreerus 76 Riigikogu liiget, puudub 25.
Austatud Riigikogu! Tänane ainus päevakorrapunkt on Vabariigi Valitsuse algatatud maaelu ja põllumajandusturu korraldamise seaduse muutmise seaduse eelnõu 340 kolmas lugemine. Kas fraktsioonidel on soovi avada läbirääkimisi? Näib, et ei ole. Juhtivkomisjoni ettepanek on panna eelnõu 340 lõpphääletusele ja me läheme hääletuse ettevalmistamise juurde. Austatud Riigikogu, panen hääletusele Vabariigi Valitsuse algatatud maaelu ja põllumajandusturu korraldamise seaduse muutmise seaduse eelnõu 340. Palun võtta seisukoht ja hääletada! Eelnõu poolt oli 70 Riigikogu liiget, vastu ei olnud keegi ja erapooletuks jäi 1 ametikaaslane. Eelnõu on seadusena vastu võetud. Austatud Riigikogu, meie tänane päevakord on ammendatud. Soovin teile kõigile ilusat vabariigi aastapäeva! Loodetavasti kohtume paljudega teist juba homme hommikul päikesetõusul. Istungi lõpp kell 10.09.